‘กสิกร’ไล่กวาดลูกค้าเจนวายใช้บัตรเดบิต
กสิกรไทยชูคาแรกเตอร์การ์ดรุกตลาดบัตรเดบิต หวังเจาะฐานลูกค้ากลุ่มเจนวาย ตั้งเป้าบัตรใหม่โต 1 ล้านใบ ยอดใช้จ่าย 2 หมื่นล้าน
22 มิ.ย. 2555

กสิกรไทยชูคาแรกเตอร์การ์ดรุกตลาดบัตรเดบิต หวังเจาะฐานลูกค้ากลุ่มเจนวาย ตั้งเป้าบัตรใหม่โต 1 ล้านใบ ยอดใช้จ่าย 2 หมื่นล้าน
นายศีลวัต สันติวิสัฎฐ์ ผู้ช่วยกรรมการผู้จัดการ ธนาคารกสิกรไทย เปิดเผยว่า ในปีนี้ธนาคารจะใช้กลยุทธ์ขยายบัตรเดบิตผ่านบัตรคอลเลกชันที่เป็นลายการ์ตูนคาแรกเตอร์ต่างๆ เพื่อขยายฐานกลุ่มลูกค้าเจนวายซึ่งเป็นนักศึกษาและคนวัยเริ่มทำงาน คนทันสมัยที่ต้องการใช้จ่ายผ่านบัตรแต่ยังไม่มีรายได้ประจำหรือมีรายได้ไม่เกิน 1.5 หมื่นบาทต่อเดือน เพื่อเพิ่มยอดใช้จ่ายผ่านบัตรและดึงดูดฐานลูกค้าใหม่ โดยตั้งเป้าเพิ่มบัตรใหม่ในปีนี้ไว้ 1 ล้านใบและมียอดใช้จ่ายผ่านบัตรไม่ต่ำกว่า 2 หมื่นล้านบาท 
นายศีลวัต กล่าวว่า การออกบัตรลาย Paul Frank และ Angry Birds ของธนาคารก่อนหน้านี้ สามารถทำยอดบัตรใหม่ให้กับธนาคารได้ถึง 4 แสนใบ แบ่งเป็นบัตร Paul Frank 1 แสนใบ และ Angry Birds 3 แสนใบ และมียอดใช้จ่ายเฉลี่ยต่อบัตรอยู่ที่ 4,000 บาทต่อบัตรต่อเดือน ล่าสุดธนาคารจึงได้ออกบัตรลาย Hello Kitty เพื่อเน้นเจาะกลุ่มผู้หญิงโดยเฉพาะ โดยคาดว่าจะมียอดการออกบัตรไม่ต่ำกว่า 3 แสนใบ
ทั้งนี้ สำหรับบัตรเดบิต KMy Hello Kitty (สีชมพู) จะมีค่าออกบัตร 300 บาท ค่าธรรมเนียมรายปี 250 บาท ขณะที่บัตร K-Max Hello Kitty (สีน้ำตาล) จะมีค่าออกบัตร 300 บาท ค่าธรรมเนียมรายปี 550 บาท โดยผู้ถือบัตรจะได้รับสิทธิประโยชน์เมื่อใช้จ่ายผ่านบัตร เช่น ได้รับส่วนลด 10% เมื่อซื้อสินค้า Sanrio ที่ห้างเซ็นทรัลและเซ็นทุกสาขา ส่วนลดสำหรับตั๋วหนังในเครือเมเจอร์เหลือ 99 บาท จากปกติ 140 บาท 
“การนำการ์ตูนยอดนิยมมาทำการตลาดจะทำให้ลูกค้าวิ่งเข้ามาหาเราเอง ไม่ต้องไปถามเขาว่าจะเลือกบัตรแบบไหน เขามีคำตอบอยู่ในใจอยู่แล้ว ที่สำคัญลูกค้าที่เข้ามาทำบัตรยังเป็นลูกค้าหน้าใหม่ถึง 20%” นายศีลวัต กล่าว
ก่อนหน้านี้ นายฐากร ปิยะพันธ์ กรรมการผู้จัดการ กรุงศรีคอนซูมเมอร์ เปิดเผยว่า ปัจจุบันกรุงศรีคอนซูมเมอร์ยังคงครองความเป็นผู้นำตลาด โดยมียอดลูกค้าให้ความไว้วางใจใช้บริการกว่า 5 ล้านราย ในปี 2555 นี้ กรุงศรีคอนซูมเมอร์จะรุกต่อไปข้างหน้าเพื่อครองความเป็นที่ 1 ด้วยกลยุทธ์ The Power of Synergy คือการผนึกกำลังกับบริษัทในเครือกรุงศรีคอนซูมเมอร์ สาขาธนาคารทั้งหมดกว่า 600 แห่ง และผนึกกำลังร่วมกับพันธมิตรทางธุรกิจ เช่น โฮมโปร เทสโก้ โลตัส เซ็นทรัล